b'\n_START_ARTICLE_\nHelsingin Saalem-seurakunta\n_START_PARAGRAPH_\nHelsingin Saalem-seurakunta on Suomen suurin helluntaiseurakunta, jossa on 3\xc2\xa0381 j\xc3\xa4sent\xc3\xa4 (2012) ja joka on perustettu 1928. Seurakunnan kokoustila Saalem-temppeli sijaitsee Hakaniemess\xc3\xa4, ja se on yksi Helsingin suurimmista kokoustiloista. Seurakuntaa johtaa TM Mika Yrj\xc3\xb6l\xc3\xa4.\n_START_SECTION_\nToimintaa\n_START_PARAGRAPH_\nHelsingin Saalem-seurakunta tekee evankelioimisty\xc3\xb6t\xc3\xa4 p\xc3\xa4\xc3\xa4kaupunkiseudulla. Raamattukoulu antaa mahdollisuuden Raamatun ja teologian syvemp\xc3\xa4\xc3\xa4n tuntemiseen. _NEWLINE_Saalem on koko olemassa olonsa ajan pyrkinyt synnytt\xc3\xa4m\xc3\xa4\xc3\xa4n my\xc3\xb6s uusia helluntaiseurakuntia sek\xc3\xa4 p\xc3\xa4\xc3\xa4kaupunkiseudulle ett\xc3\xa4 muuhun Suomeen. Uusin p\xc3\xa4\xc3\xa4osin Saalemin toiminnan kautta syntynyt tyt\xc3\xa4rseurakunta on Vantaan Kotikirkko Pakkalassa, joka itsen\xc3\xa4istyi omaksi seurakunnaksi vuonna 2012._NEWLINE_Kristittyjen yhteisiin toimintoihin Saalem on osallistunut Helsingin Yhteiskristillisen Evankelioimistoimikunnan (HYKE) kautta. Saalem on my\xc3\xb6s Maailman Evankelioimisen Suomen Keskuksen (MESK) j\xc3\xa4sen.\n_START_SECTION_\nToimitilat\n_START_PARAGRAPH_\nUseimmat seurakunnan tilaisuuksista pidet\xc3\xa4\xc3\xa4n Saalem-temppeliss\xc3\xa4, joka sijaitsee Hakaniemess\xc3\xa4. Saalem-temppeliss\xc3\xa4 on erilaisia tiloja viidess\xc3\xa4 kerroksessa, ja p\xc3\xa4\xc3\xa4sali k\xc3\xa4sitt\xc3\xa4\xc3\xa4 1\xc2\xa0620 istumapaikkaa. Seurakunta tarjoaa tilaisuuksien yhteydess\xc3\xa4 henkil\xc3\xb6kohtaista rukouspalvelua.\n_START_SECTION_\nAluety\xc3\xb6\n_START_PARAGRAPH_\nSaalem-seurakunnalla on aluety\xc3\xb6t\xc3\xa4 Vantaan Pakkalassa, jossa toimii Vantaan Kotikirkko, sek\xc3\xa4 Hakunilassa, jossa toimii Hakunilan kotikirkko.\n_START_SECTION_\nDiakoniaty\xc3\xb6\n_START_PARAGRAPH_\nDiakoniaty\xc3\xb6n kautta Saalem-seurakunta pyrkii tukemaan ihmisi\xc3\xa4 erityisesti tarpeissa, joihin yhteiskunnan tarjoamat yleiset palvelut eiv\xc3\xa4t ulotu. Ty\xc3\xb6muotoja ovat vanhusten yst\xc3\xa4v\xc3\xa4palvelu, vammaisty\xc3\xb6, n\xc3\xa4k\xc3\xb6vammaisty\xc3\xb6 ja katul\xc3\xa4hetysty\xc3\xb6.\n_START_SECTION_\nKristillinen musiikkikoulu\n_START_PARAGRAPH_\nSaalem-seurakunnalla on oma kristillinen musiikkikoulu. Sen rehtorina toimii Piritta Poutala.\n_START_SECTION_\nL\xc3\xa4hetysty\xc3\xb6\n_START_PARAGRAPH_\nSaalem-seurakunta l\xc3\xa4hetti ensimm\xc3\xa4isen l\xc3\xa4hetysty\xc3\xb6ntekij\xc3\xa4ns\xc3\xa4 Kiinaan jo vuonna 1929. Nykyisin seurakunta tekee l\xc3\xa4hetysty\xc3\xb6t\xc3\xa4 eri puolilla maailmaa ja pyrkii avustamaan ajankohtaisissa sosiaalisissa projekteissa. Se toimii yhdess\xc3\xa4 Suomen helluntaiseurakuntien l\xc3\xa4hetysj\xc3\xa4rjest\xc3\xb6n Fida Internationalin kanssa ja Saalemilla on 24 l\xc3\xa4hetti\xc3\xa4 13 eri maassa.\n_START_SECTION_\nLehdet\n_START_PARAGRAPH_\nSaalem-seurakunta julkaisee Kristitty -nimist\xc3\xa4 kristillist\xc3\xa4 aikakauslehte\xc3\xa4, joka ilmestyy 9 tai 10 kertaa vuodessa. J\xc3\xa4senlehden levikki on 2 365.\n_START_SECTION_\nRadio ja televisio\n_START_PARAGRAPH_\nSaalem-seurakunnalla on oma ohjelma-aika Radio Deiss\xc3\xa4 ja L\xc3\xa4hiradiossa. Televisio- ja videoty\xc3\xb6 tapahtuu Hyv\xc3\xa4n Sanoman Radion kautta.\n_START_SECTION_\nSaalem-seurakuntia muualla\n_START_PARAGRAPH_\nMy\xc3\xb6s monissa muissa Suomen kaupungeissa ja kunnissa paikallisia helluntaiseurakuntia kutsutaan Saalem-seurakunniksi. Mm. H\xc3\xa4meenlinnassa ja Helsingin Malmilla sijaitsevat H\xc3\xa4meenlinnan Saalem - ja Malmin Saalem -nimiset seurakunnat.'